39. schôdza NR SR - 1.deň - B. popoludní
Dátum: 2025-09-09
Poslanec: Laššáková, Ľubica (SMER - SD)
Druh vystúpenia: Vystúpenie v rozprave

62. Ďakujem pekne za slovo. Vážený pán predsedajúci, vážené kolegyne, kolegovia, pán minister, pani ministerka, súčasťou tohto vládneho návrhu zákona je aj stať o obecnej polícii. V závere tohto môjho krás... krátkeho príspevku (povedané so smiechom), aj krásneho možno, určite poteší obecných policajtov. V závere tohto môjho príspevku prednesiem, pán predsedajúci, aj pozmeňujúci návrh. Takže samotné odôvodnenie veľmi stručne. Navrhuje sa, aby Dozorná rada Sociálnej poisťovne kontrolovala aj hospodárenie osobitného fondu určeného na výplatu dávok príslušníkom obecnej polície. Osobitný systém sociálneho poistenia príslušníkov obecnej polície s cieľom vyplácania príspevku za prácu v obecnej polícii ako dávky osobitného sociálneho poistenia je ustanovený v zákone Slovenskej národnej rady č. 564/1991 Zb. o obecnej polícii, a to vrátane povinností príslušníka obecnej polície platiť poistné na príspevok za prácu v obecnej polícii v zákonnom stanovenej sadzbe. Poistné na príspevok za prácu v obecnej polícii sa platí na účet Sociálnej poisťovne v Štátnej pokladnici, je príjmom takzvaného osobitného fondu, ktorý je práve určený na výplatu uvedenej dávky. Pri zavedení osobitného systému sociálneho poistenia príslušníkov obecnej polície neboli v zákone o sociálnom poistení prijaté konkrétne úpravy ustanovení, ktoré súvisia s krytím výdavkov na zabezpečenie výkonu osobitného sociálneho poistenia príslušníkov obecnej polície. Preto sa navrhuje v § 157 ods. 3, že vlastným majetkom Sociálnej poisťovne nie sú ani finančné prostriedky osobitného fondu, rovnako ako finančné prostriedky základných fondov. Ďalej sa navrhuje, v § 168 ods. 1 ods. 2 písm. a), že správny fond je určený aj na krytie výdavkov na zabezpečenie výkonu osobitného sociálneho poistenia príslušníkov obecnej polície a tvorí sa aj z poistného na príspevok za prácu v obecnej polícii, a z odplaty za postúpenú pohľadávku na poistnom, na príspevku za prácu v obecnej polícii. Teraz prečítam samotné znenie pozmeňujúceho návrhu. V čl. I sa za bod 6 vkladá nový bod 7, ktorý znie: „7) V § 123 ods. 2 písm. e) v prvom bode sa slová „solidarity a správneho fondu“ nahrádzaj slovami „solidarity, správneho fondu a osobitného fondu“. Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. januára 2026, čo sa premietne do článku o účinnosti. V čl. I sa za bod 10 vkladajú nové body 11 až 13, ktoré znejú: „11) V § 157 ods. 3 sa slová „dôchodkové sporenie vrátane“ nahrádzajú slovami „dôchodkové sporenie, osobitného fondu vrátane“. 12) V § 168 ods. 1 v prvej vete sa za slovo „zákonom,“ vkladajú slová „osobitného sociálneho poistenia,“. 13) V § 168 ods. 2 písm. a) sa slová „podpory a z poistného do rezervného fondu solidarity“ nahrádzajú slovami „podpory, poistného do rezervného fondu solidarity a z poistného podľa osobitného predpisu“ a slová „podpory a na poistnom do rezervného fondu solidarity,“ nahrádzajú slovami „podpory, na poistnom do rezervného fondu solidarity a na poistnom podľa osobitného predpisu,“. Nasledujúce body sa primerane prečíslujú, čo sa premietne do článku o účinnosti. Tieto body nadobúdajú účinnosť 1. januára 2026, čo sa premietne do článku o účinnosti. Po tretie, v čl. I sa za bod 13 vkladá nový bod 14, ktorý znie: „14. V § 168 ods. 3 písm. a) sa za slovo „poistenia“ vkladajú slová „a dávok osobitného sociálneho poistenia“. Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. januára 2026, čo sa premietne do článku o účinnosti. V čl. I sa za bod 14 vkladá nový bod 15, ktorý znie: „15. V § 168 ods. 4 sa na konci pripája táto veta: „Do zostatku správneho fondu podľa prvej vety sa nezahŕňa nezúčtovaná časť zálohovej platby a nezúčtovaná suma predfinancovania finančných prostriedkov poskytnutých na realizáciu projektov financovaných Európskou úniou, poskytnutých z prostriedkov mechanizmu na podporu obnovy a odolnosti podľa osobitného predpisu a poskytnutých z prostriedkov štátneho rozpočtu určených na financovanie spoločných programov Slovenskej republiky a Európskej únie, ak tieto neovplyvňujú limit verejných výdavkov.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. novembra 2025, čo sa premietne do článku o účinnosti. Ďakujem, skončila som.